b'\n_START_ARTICLE_\nSphaerosepalaceae\n_START_SECTION_\nTuntomerkit\n_START_PARAGRAPH_\nSphaerosepalaceae sis\xc3\xa4lt\xc3\xa4\xc3\xa4 kausivihantia puita, joilla on erityskanavia ja pihkan t\xc3\xa4ytt\xc3\xa4mi\xc3\xa4 sek\xc3\xa4 oksalaattikiteit\xc3\xa4 sis\xc3\xa4lt\xc3\xa4vi\xc3\xa4 soluja. Lehdet sijaitsevat kierteisesti tai kahdessa riviss\xc3\xa4 ja ovat isokorvakkeisia; ruodissa on pullistuma (pulvinus). Kukat ovat ryhmittyneet l\xc3\xa4hes sarjamaisiksi pikkuviuhkoiksi ja ovat tavallisesti nelilukuisia. Verhi\xc3\xb6 on tavallisesti kaksikiehkurainen, kummassakin kiehkurassa on kaksi erikokoista verholehte\xc3\xa4, jotka ovat pian karisevia. Ter\xc3\xa4lehti\xc3\xa4 on 3-9 ja ne ovat kynnellisi\xc3\xa4 ja niin ik\xc3\xa4\xc3\xa4n varisevia. Heteenponsissa on leve\xc3\xa4t konnektiivit eli lokerositeet. Yhdis- tai erilehtinen siki\xc3\xa4in sijaitsee lyhyen varsimaiseksi venyneen pohjuksen osan eli gynoforin p\xc3\xa4\xc3\xa4ss\xc3\xa4, jossa on my\xc3\xb6s mesi\xc3\xa4inen. Siemenaiheet kiinnittyv\xc3\xa4t pohjaistukkaan. Vartalo on toisinaan gynobaasinen eli kiinnittyy siki\xc3\xa4imen tyveen. Luotti on pistem\xc3\xa4inen tai ep\xc3\xa4selv\xc3\xa4sti liuskainen. Hedelm\xc3\xa4 on vaihtelevissa m\xc3\xa4\xc3\xa4rin marjamainen, pinnaltaan kuviollinen ja vaihtelevasti liuskainen. Siemenet ovat toisinaan vaipallisia, toisinaan niiss\xc3\xa4 on kirjava endospermi.\n_START_SECTION_\nLevinneisyys\n_START_PARAGRAPH_\nSphaerosepalaceae kasvaa Madagaskarissa.\n_START_SECTION_\nLuokittelu\n_START_PARAGRAPH_\nSphaerosepalaceae muodostaa monen muun Malvales-lahkon heimon kanssa yhteisen kehityshaaran, jossa karvoitus koostuu t\xc3\xa4htikarvoista, korvakkeet ovat usein hyvin kehittyneet, heteit\xc3\xa4 on paljon viideksi, kymmeneksi tai 15 kimpuksi jakautuneina ja siemenaiheita on useita kussakin emilehdess\xc3\xa4. Kehityshaaraan (kladiin) kuuluvat heimot ovat Sphaerosepalaceae, annattokasvit (Bixaceae), p\xc3\xa4iv\xc3\xa4nnoutokasvit (Cistaceae), Sarcolaenaceae, siipipuukasvit (Dipterocarpaceae), Muntingiaceae, Cytinaceae ja malvakasvit (Malvaceae). Ik\xc3\xa4\xc3\xa4 kladilla on arvioitu olevan noin 40 miljoonaa vuotta._NEWLINE_Sphaerosepalaceae-heimossa on kaksi sukua (Dialyceras ja Rhopalocarpus) ja 18 lajia.'